《三姝媚 觚庵有邓尉探梅之约，词以速之》
清代·朱祖谋

烧镫时节过。正江春多阴，缟空梅朵。暝踏苍烟，话旧踪能记，醉枫红卧。

倦屧空山，游计屡、东风相左。料理诗痕，飘雨吴杯，照人醒坐。

身世狂花愁簸。想素约閒鸥，自消尘涴。雪老波荒，剩笛边心事，细禽啼破。

念别伤春，春已在、双崦单舸。莫遣空枝千绕，瑶台梦锁。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。